КIуэкIуэ Казбек: «Зи чэзу Iуэхухэр дэгъэкIынымкIэ зэфIэкI зыбгъэдэлъ дэIэпыкъуэгъущ»
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек Правительствэм и Унэм дыгъуасэ щыхуэзащ Урысейпсо цIыхубэ фронтым и щIыналъэ исполкомым и унафэщI Бакаев Евгений.
Псалъэмакъыр траухуащ Къэбэрдей-Балъкъэрым и гъэзэщIакIуэ властым и органхэм нэхъ япэкIэ къыхалъхьауэ щыта жэрдэмхэр 2018 гъэм зэрагъэзэщIам. Абыхэм хеубыдэ щIыуэпсыр къэгъэсэбэпыныр, дыкъэзыухъуреихь дунейр хъумэныр, зэщакIуэ псэущхьэхэм я бжыгъэр гъэтэмэмыныр, «Джылы-Су» псыхущхъуэхэм я къыщIэжыпIэм хиубыдэ щIыналъэхэр гъэкъэбзэнымрэ а щIыпIэр тэмэму къэгъэсэбэпынымрэ, республикэм и районхэм щыIэ еджапIэхэр, медицинэ, спорт, щэнхабзэ IуэхущIапIэхэр зэгъэпэщыжыныр. Гулъытэ хэха хуащIащ Нарткъалэ, Зольскэ, Прималкэ къуажэхэм я физкультурэ комплексхэм щрагъэкIуэкIа лэжьыгъэм. Властым и органхэмрэ жылагъуэ лIыкIуэхэмрэ зэгурыIуэу зэрыбгъэдыхьам къыхэкIыу, а IуэхущIапIэхэр и зэманым икIи тэмэму зэрагъэпэщыжащ.
Бакаев Евгений республикэм и унафэщIым хуиIуэтащ дызыхуэкIуэ зэман гъунэгъум къриубыдэу япэ ирагъэщыну жылагъуэ жэрдэмхэр зыхуэдэр, Къэбэрдей-Балъкъэрыр зыхэтыну лъэпкъ проект 12-м ятеухуауэ Урысейпсо цIыхубэ фронтым и щIыналъэ исполкомым илэжьынухэр.
КIуэкIуэ Казбек къыхигъэщхьэхукIащ цIыхухэр зыгъэпIейтей зи чэзу Iуэхугъуэхэр дэгъэкIынымкIэ Урысейпсо цIыхубэ фрон-тым икъукIэ лэжьыгъэшхуэ зэрыригъэкIуэкIыр икIи къыхигъэщхьэхукIащ властым и IэнатIэхэмрэ а цIыхубэ зэгухьэныгъэмрэ я къару зэхэлъкIэ IуэхуфI куэд адэкIи дагъэкIыну зэрыщыгугъыр.
КъБР-м и Iэтащхьэмрэ Правительствэмрэ я пресс-IуэхущIапIэ.
